Tina Nedergaard (V), 2010-04-22:
Vi skal nu behandle et beslutningsforslag fra oppositionen, hvori det foreslås, at der nedsættes et uddannelsespolitisk råd, som skal rådgive Folketinget og regeringen.
Jeg håber, formanden vil tillade mig, da der hele aftenen under debatten har floreret tal vedrørende mit ministerområde om udgifter til uddannelse og andet, at slå fast, at situationen er, at der nu bruges 60 mia. kr. mere hvert år, end da VK-regeringen tiltrådte.
Det er naturligvis sammenlignelige tal, eftersom der sker en PL-regulering; det er altså tal i faste priser, der anvendes.
Man kunne måske gøre sig den lille umage at sætte sig ind i, hvordan nationalregnskabet, finansloven og sådan noget bygges op.
Men det råd, der foreslås, skal bl.a. komme med oplæg til en handlingsplan for, hvordan henholdsvis 95-procents-målsætningen for ungdomsuddannelse og 50-procents-målsætningen for videregående uddannelse kan opnås i 2015.
Derudover skal rådet efter anmodning eller på eget initiativ rådgive regeringen og Folketinget om uddannelsespolitiske spørgsmål.
Rådet kan nedsætte et antal underudvalg eller sektorråd, som fokuserer på bestemte uddannelser eller tværgående problemstillinger.
Der er ingen tvivl om, at det er nogle meget væsentlige uddannelsespolitiske problemstillinger, beslutningsforslaget vedrører.
Det er problemstillinger, som også i høj grad optager både mig og min kollega videnskabsministeren, og vi er enige om sammen bl.a. at sætte fokus på, hvordan vi skaber bedre sammenhæng i uddannelsessystemet.
Regeringen anser imidlertid det fremsatte beslutningsforslag for unødvendigt, bl.a. fordi en række råd allerede har til opgave at rådgive og følge udviklingen på både ungdomsuddannelserne og de videregående uddannelser.
Jeg føler mig faktisk også godt rådgivet, hvad angår overgangene mellem de forskellige uddannelsesniveauer.
På ungdomsuddannelsesområdet er der Gymnasierådet, som rådgiver ministeren i alle spørgsmål om gymnasieskolen, og Rådet for de Grundlæggende Erhvervsrettede Uddannelser, der rådgiver undervisningsministeren om de grundlæggende erhvervsrettede uddannelser.
Hertil kommer Det Nationale Dialogforum for Uddannelses- og Erhvervsvejledning, der ledes af et formandskab, som har til opgave at følge, vurdere og rådgive undervisningsministeren om forhold vedrørende uddannelses- og erhvervsvejledning, herunder også om 95-procents-målsætningen og 50-procents-målsætningen.
Tilsvarende rådgiver Rådet for Erhvervsakademiuddannelser og Professionsbacheloruddannelser undervisningsministeren om forhold, der vedrører erhvervsakademiuddannelserne og professionsbacheloruddannelserne.
De omtalte råd er karakteriseret ved at være bredt sammensat af interessenter, som rådgiver og arbejder i forhold til de politisk aftalte mål og rammer.
Det gælder også i forhold til 95- og 50-procents-målsætningerne.
Rådene indhenter efter behov bidrag fra fageksperter.
På videnskabsministerens område bliver der årligt afholdt et dialogforum med repræsentanter for alle interessenter på universitetsområdet.
Her drøftes aktuelle problemstillinger som bl.a. internationalisering, kvalitet i uddannelserne, udbud af universitetsuddannelser og fleksibilitet i uddannelsessystemet.
Endelig har vi også Rådet for Internationalisering af Uddannelserne, der har til formål at rådgive regeringen om internationalisering af alle danske uddannelser.
Der er endvidere et tæt samarbejde om opfyldelsen af 95- og 50-procents-målsætningerne i forligskredsen bag udmøntningen af globaliseringspuljen.
Forligskredsen blev i aftalen for 2010 enige om en forstærket indsats for flere praktikpladser, den såkaldte ungepakke 1.
Der er også en aftale om flere 15-17-årige i uddannelse og job, den såkaldte ungepakke 2.
Der er en aftale om en flerårsaftale for de erhvervsrettede ungdomsuddannelser i perioden 2010-2012 og en aftale om en udmøntning af midler til de videregående uddannelser i perioden 2010-2012.
Det er i øvrigt også nogle af de lovforslag, vi har behandlet her i aften.
Aftalerne er indgået på baggrund af analyser og grundig evaluering af den hidtidige indsats for at understøtte realiseringen af henholdsvis 95- og 50-procents-målsætningen i 2015.
Det er fremadrettet aftalt, at forligskredsen bag udmøntningen af globaliseringspuljen i foråret 2010 skal samle op på initiativerne på praktikpladsområdet samt forståelsen af uddannelsesgarantien og erfaringerne med trindelingen.
Jeg har f.eks. en løbende og tæt dialog med arbejdsmarkedets parter, Danske Regioner og Kommunernes Landsforening om bl.a. praktikpladsspørgsmålet. Tilsvarende ved jeg, at videnskabsministeren
Udfordringen på uddannelsesområdet skal desuden drøftes i regeringens Vækstforum, som er sammensat af førende erhvervsledere, forskere og andre, som har bred erfaring med forhold, der har betydning for Danmarks vækstmuligheder og konkurrenceevne.